दुलाराय हादरजों लोगोसे आसाम हादरसायावबो थांनाय बोसोराव कर’ना जिउसानि सनदेरनायखौ लानानै हादरसानि सोलोंथाइ फसंथानफोरजों लोगोसे माखासे सोरखारि-सोरखारि नङै मावखुलिफोरा लकडाउन समाव बन्द जानो गोनां जादोंमोन । बे लकडाउन समाव गुबुन-गुबुन हादरसाफोरजों लोगोसे आसाम हादरसायावबो गोबां सुबुंफोरा खामानि गोयै जानाय थासारिखौ सोर मिथिया ! बिदिनो आसाम हादरसायाव बे कर’ना जिउसानि गिख्रंथाव थासारिया लासैनो रुयनो हमदोंमोन । आरो बे रुयनायजोंनो मोनसे मोजां थासारि फैगोन होननानै बयबो सान्दोंमोन। बिनि उनाव आसाम हादरसायाव बिधान सभा बिसायख’थिखौ खुंनायनि लाहार-फाहार खालामदोंमोन। दा उन्दुस्रिनानै थानाय कर’नाया बिसायख’थि जोबनाय लोगो-लोगोनो सिरि मोनफिनबाय नामा ? बिदि थासारिया दिनै जोंनि मेगन सिगाङावनो दं। बि कर’नानि थाखायनो मेट्रिक आरो हायारसेकेन्दारिनि जोबथा आनजाद खुंनायाबो बोखां जाबाय। सोलोंथाइ बिफान आरो सोरखारा आनजादखौ खुंनो नागिरदोंमोनब्लाबो सावस्रि बिफाना आनजाद खुंनायनि सायाव जेबो ग्रीन सिगनेल होयाखैमोन। खौरां मोननाय बादिब्ला कर’नानि थामथि दोहौयाव गथ’साफोरखौ गाग्लोबगोन। बिदि समाव आनजाद खुंनायखौ बोखारनायखौ मदद होनाय गोबां बानबुंथि ओंखारगोन। मानोना सांग्रांथियानो धोन। बाथ्राया जाबाय दि बिसायख’थिनि मुङाव आनजाद फोसावनायनि थाखाय दिनै फरायसा-फरायसुलिफोरा बिदि थासारियाव मोगा-मोगि जानो गोनां जाबाय। आनजाद बोखां जानायाव गोबाङानो रंजादोंब्लाबो गोसो होनानै फरायनाय माखासे फरायसा-फरायसुलिफोर आरो खायसे बिमा-बिफा-नायसंगिरिफोरनि गोसोया बायग्लिदों नामा ? बेखौ साननांगौ जानानै फैदों। ओरैनो फेब्रुवारी दानाव खुंजानाय आनजादा कर’नानि थाखाय सोलोंथाइ होनायाव होबथा जानायाव बे खेबाव मार्स दानाव आनजादा खुंजागोन होननानै बयबो सान्दोंमोन। मानोना आनजादनि थाखाय फराफोरखौबो फुसुंनाय जादोंमोन। नाथाय हादरसानि गिदिर-गोलावफोरनि थाखाय सोलोंसाफोरनिख्रुइ गावनि गादिनि साननाया बारा जानायखाय आनजादखौ मे दानसिम खुंगोननि थिरांथा लादोंमोन। गोसो जायोमोनब्ला सोरखारा आनजादखौ फेब्रुवारी-मार्स दानाव खुंनानै फोजोबनो हागौमोन ! मानोना बै समफोराव गासै फरायसालिफोरखौ खुलिनाय जादोंमोन। दा आनजाद खुंजागोनना खुंजाया, बे दग’-मग’या जोबनानै थांबाय । दा फरायसा-फरायसुलिनि बिमा-बिफाफोरा सानफिननो गोनां जाबायदि आनजादनि आयदाफोराव बिसोर बेसे नाम्बार मोनगोन ! माबोरै नाम्बारफोरखौ होगोन, बेखौ लानानै बयबो साननायनि लैथोयाव थाबाय। दा बाथ्राया जाबायदि बेनि सायाव गासै मोनथायखौ होगोनना ? मानोना टेस्ट आनजादनि उनाव गोबां फरायसा-फरायसुलिफोरखौ सोलायनाय नुनो मोनो। बे टेस्ट आनजादफोरा मोजाङै खुंजायाखैमोन आरो खायसे फरायसा-फरायसुलिफोरा टेस्ट आनजादखौ लिराखैमोन। दा बे बेलायाव सोरखौ फेइल खालामनो ? बे थिगदि बोसोरफ्रोमबो गोबां फरायसा-फरायसुलिफोरा आनजादाव फेइल जायो। बिनिखायनो गासै फरायसा-फरायसुलिफोरखौ उथ्रि होजोबनायाव माबा बानबुंथि दंना ? नाथाय बे बोसोराव जुदि गासैखौबो उथ्रि होजोबोब्ला, मुं थिसननाय समाव अनजिमाखौ थोब्ले-माब्ले जागोनखौ नुहुरो। बे थिगदि आनजादनि फिथायनि सायावसो मोनसे सोलोंथाइ फसंथानाव मुं थिसननाया सोनारो। दा हायारसेकेन्दारिनि फरायसा-फरायसुलिफोरा मोननैबो बोसोरनि आनजादखौ आनजाद होयाबालानो उथ्रि जोबबाय। माखासे केरियार सायख’नायाव बि आनजादनि फिथायनि सायाव सोनारो। गावनि फिसाफोरनि मोजांनि थाखाय बिमा-बिफाफोरा साननाय दंखायो। बिनिखायनो बिसोर गथ’फोरनि आनजादनि फिथायखौ मोजां जानायखौ लुबैखागोन। बिनिखायनो बिनि सायाव माबादि फिथाय थायो बेखौ नेथ’नांसिगोन।